"Nu pot să spun decât că zilele acestea chiar şi Caragiale a fost lăsat în urmă. Nu-mi pot închipui cât de comic va fi să-l văd pe Crin Antonescu coleg cu Viktor Orban şi Laszlo Tökes, nu-mi pot închipui cât de comică va fi iubirea dintre Norica Nicolai şi Monica Macovei, cum se va simţi Renate Weber, unul dintre cei mai aspri critici ai PPE, în PPE, cum se vor simţi cei din PPE, care m-au acuzat pe mine şi pe Crin că am dat o lovitură de stat şi că am subminat statul de drept, colegi cu Crin, nu-mi pot închipui cum or să ne explice Vasile Blaga, Mihai Răzvan Ungureanu şi Crin Antonescu că tot ce şi-au spus până acum unul despre altul nu este adevărat, că de fapt ei se apreciază foarte mult", a comentat Victor Ponta negocierile ce vor începe între PNL şi PDL privind o colaborare politică.

Ponta a spus că, în comparaţie cu liderii partidelor de dreapta, mai consecvent rămâne Traian Băsescu. "Măcar el, după ce a fost scuipat, a făcut plângere penală. Ceilalţi s-au tot scuipat trei ani şi azi se pupă", a spus pesedistul referindu-se la apropierea dintre partidele de dreapta, după ani de atacuri reciproce.

"Ridicolul nu va trece mai devreme de un an-doi. Le urez succes", a adăugat Victor Ponta.

PNL va începe, miercuri, discuţiile cu PNL pentru unificarea dreptei, a declarat marţi Vasile Blaga, liderul democrat-liberalilor, după o întâlnire informală a liderilor partidului. Decizia PDL de a demara negocierile cu PNL vine în contextul în care liderul PNL, Crin Antonescu, şi cel al Forţei Civice, Mihai Răzvan Ungureanu, au început deja discuţiile pentru formarea unei alianţe.

"Am ajuns la concluzia că vom purta discuţii şi trebuie să avem discuţii cu PNL şi vom avea o primă întâlnire mâine, la ora 17.00, la Palatul Parlamentului", a declarat liderul PDL, Vasile Blaga, după întâlnirea informală a PDL.

Blaga a precizat că va fi însoţit la discuţii de secretarul general, Gheorghe Flutur, de prim-vicepreşedintele Cătălin Predoiu, şi de trei vicepreşedinţi.

Întrebat dacă Partidul Mişcarea Populară va fi invitat la negocieri, Blaga a spus că discuţiile au loc, mai întâi, între cele două mari partide de dreapta, PDL şi PNL.

De altfel, susţin surse politice, atât liderii PDL, cât şi cei ai PNL sunt reticenţi în ceea ce priveşte negocierile cu PMP, din cauza imaginii Elenei Udrea care este asociată cu Traian Băsescu.

Discuţiile cu reprezentanţii PMP ar putea avea loc după finalizarea negocierilor dintre PNL şi PDL.

În ceea ce priveşte o posibilă fuziune pentru formarea unui partid mare de dreapta, Blaga a spus: "De mai multe luni, spun că va fi nevoie, pe termen lung, de un singur partid mare de centru-dreapta. E visul meu, dacă e şi al lui Traian Băsescu, mă bucur, nu mă întristez. (...) Deocamdată este bine să ajungem la o alianţă, dacă se poate politică pentru că vom discuta întreg ciclul electoral, nu ne mărgimim la alegerile prezidenţiale. (...) Mi-as dori mâine dimineaţă (n.red. - partidul mare de dreapta), dar lucrurile sunt mai complicate".

Întrebat dacă PDL ar fi dispus să accepte ca, la prezidenţiale, candidatul dreptei să fie Crin Antonescu, Blaga a evitat un răspuns tranşant.

"Noi am mai negociat cu PNL. Niciodată când porneşti de la nume, nu ajungi la vreo concluzie. Hai să discutăm deocamdată să vedem cum reprezentăm o puternică opoziţie la acest mamut, PSD, şi vom ajunge desigur şi la nominalizări, dar mai e până atunci", a spus Blaga.